এরপর শুরু হয় টানা পঞ্চাশ ঘণ্টার ‘নিশিলোক’। এ সময়টি বিনোদন, বিশ্রাম, স্বাস্থ্যপরিচর্যা আর গভীর ঘুমে কাটিয়ে দেয় এলিয়নরা। তখন তাদের ম্যাগাপ্রভিন্সের পুরো নিরাপত্তার দায়িত্ব সামাল দেয় রোবো ডিফেন্স স্কোয়াড। সংক্ষেপে এর নাম ‘রোডিস্কো’। এই ‘রোডিস্কো’ নামক স্কোয়াড মানে পৃথিবীর মতো ছোটখাটো কোন নিরাপত্তা বা প্রতিরক্ষা ইউনিট নয়। সারা পৃথিবীর সামরিক শক্তিকে একত্র করলেও এই স্কোয়াডের সামনে এক ঘণ্টা টিকে থাকার শক্তি নেই। ফলে পৃথিবী থেকে প্রায় চার শ’ আলোকবর্ষ দূরে অবস্থিত ও পৃথিবী থেকে এক হাজার গুণ বড় এলিয়নদের ম্যাগাপ্রভিন্সের এলিয়নরা নিশ্চিন্তে নাক ডেকে রাতভর শান্তিতে ঘুমোতে পারে।